Document ID: 32002D1919

Euroopa Parlamendi ja nõukogu otsus nr 1919/2002/EÜ,
21. oktoober 2002,
millega muudetakse nõukogu otsust 96/411/EÜ ühenduse põllumajandusstatistika täiustamise kohta
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 285 lõiget 1,
võttes arvesse komisjoni ettepanekut, [1]
vastavalt asutamislepingu artiklis 251 sätestatud korrale, [2]
ning arvestades järgmist:
(1) Nõukogu otsus 96/411/EÜ on kavandatud eesmärgiga võimaldada ühenduse põllumajandusstatistika [3] paremat vastavust teabevajadustele, mis tulenevad ühise põllumajanduspoliitika reformist.
(2) Komisjoni aruandes Euroopa Parlamendile ja nõukogule otsuse 96/411/EÜ rakendamise kohta on antud positiivne hinnang kõnealuse otsuse kohaldamisele.
(3) Riikide statistikasüsteemide kohandamine ühise põllumajanduspoliitika reformist tulenevatele vajadustele ei ole veel lõppenud.
(4) Nii ühise põllumajanduspoliitika sisemine areng kui ka väline ittalaienemise kontekst ning mitmepoolsete kaubandusläbirääkimiste uue vooru avamine eeldavad statistiliste vajaduste kindlakstegemise täiustamist ja asjakohastel puhkudel meetmeid, et lõplikult välja kujundada praegune reguleeriv raamistik, millega piiritletakse ühist põllumajanduspoliitikat käsitlev statistiline teave, mida liikmesriigid on kohustatud esitama komisjonile.
(5) Ettepanekus Euroopa Parlamendi ja nõukogu otsuse kohta seoses ühenduse statistikaprogrammiga (aastateks 2003-2007) [4] soovitatakse jätkata meetmeid olemasoleva põllumajandusstatistika täiustamiseks ja edasise arengu kavandamiseks, et saavutada parem vastavus ühise põllumajanduspoliitika vajadustele.
(6) Otsusega 96/411/EÜ sisse seatud abinõu on aidanud edendada ühenduse põllumajandusstatistika süsteemi kohandamist muutustele ühise põllumajanduspoliitika teabevajadustes. See protsess ei ole siiski veel lõppenud. Sellepärast tuleks otsust 96/411/EÜ muuta, et seda protsessi pikendada,
ON VASTU VÕTNUD KÄESOLEVA OTSUSE:
Artikkel 1
Käesolevaga muudetakse otsust 96/411/EÜ järgmiselt:
1. artiklis 3 asendatakse tekst "aastatel 2000-2002" tekstiga "aastatel 2003-2007";
2. artikli 6 lõige 4 asendatakse järgmisega:
"4. Selle programmi rakendamise rahastamise ülemmääraks aastatel 2003-2007 seatakse 5 miljonit eurot.
Iga-aastased eraldised kinnitab eelarvepädev institutsioon finantsperspektiivi piires.";
3. artiklis 11 asendatakse aastaarv "2002" aastaarvuga "2007";
4. artiklist 11 jäetakse välja fraas "pärast konsulteerimist alalise põllumajandusstatistika komiteega".
Artikkel 2
Käesolev otsus jõustub kolmandal päeval pärast selle avaldamist Euroopa Ühenduste Teatajas.
Artikkel 3
Käesolev otsus on adresseeritud liikmesriikidele.
Luxembourg, 21. oktoober 2002

Labels: 4
15
19
6